31995R1948
L 187/4
JURNALUL OFÍCIAL AL UNIUNII EUROPENE
REGULAMENTUL (CE) NR. 1948/95 AL COMISIEI
din 7 august 1995
de stabilire a unor măsuri speciale de aplicare a Regulamentului (CE) nr. 974/95 în sectorul uleiului de măsline
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 3290/94 al Consiliului din 22 decembrie 1994 privind ajustările și dispozițiile tranzitorii necesare în sectorul agriculturii pentru punerea în aplicare a acordurilor încheiate în timpul negocierilor comerciale multilaterale ale Rundei Uruguay (1), în special articolul 3 alineatul (1),
având în vedere Regulamentul nr. 136/66/CEE al Consiliului din 22 septembrie 1966 de stabilire a unei organizări comune a piețelor în sectorul uleiurilor și grăsimilor (2), astfel cum a fost modificat ultima dată prin Actul de aderare a Austriei, Finlandei și Suediei și prin Regulamentul (CE) nr. 3290/94,
având în vedere Regulamentul (CEE) nr. 1650/86 al Consiliului din 26 mai 1986 privind restituirile și prelevările aplicabile la exporturile de ulei de măsline (3),
întrucât Regulamentul (CE) nr. 974/95 al Comisiei din 28 aprilie 1995 privind unele măsuri tranzitorii necesare pentru punerea în aplicare a Acordului Rundei Uruguay (4) prevede anumite norme care să asigure trecerea armonioasă de la sistemul existent înainte de data intrării în vigoare a acordului menționat anterior la sistemul existent de la data respectivă, în special cu privire la eliberarea licențelor de export pentru cantități care corespund cu cele care, în mod normal, sunt transferate în perioada respectivă;
întrucât, pentru a se asigura respectarea normelor privind cantitățile în sectorul uleiului de măsline, eliberarea licențelor de export provizorii ar trebui să se limiteze la cantitățile alocate în baza invitației permanente de participare la licitația deschisă în conformitate cu Regulamentul Comisiei (CE) nr. 2517/94 (5);
întrucât măsurile prevăzute de prezentul regulament sunt conforme cu avizul Comitetului de gestionare pentru uleiuri și grăsimi,
ADOPTĂ PREZENTUL REGULAMENT:
Articolul 1
În sectorul uleiului de măsline, licențele prevăzute la articolul 1 alineatul (1) din Regulamentul (CE) nr. 974/95 (denumite în continuare „licențe provizorii”) se emit numai pentru cantitățile de produse alocate în baza invitației permanente de participare la licitația deschisă în conformitate cu Regulamentul (CE) nr. 2517/94.
Articolul 2
(1) Părțile interesate depun ofertele de la 1 septembrie 1995, indicând dacă ofertele au legătură cu o cerere de eliberare a unei licențe provizorii.
(2) Comunicarea ofertelor prevăzute la articolul 5 alineatul (5) din Regulamentul (CE) nr. 2517/94 indică separat ofertele care au legătură cu cererile de eliberare a licențelor provizorii.
Articolul 3
În cazul în care atribuirea către un anumit ofertant, ale cărui oferte în legătură cu cererile de eliberare a licențelor provizorii sunt pentru sume mai mici sau egale cu valoarea maximă a restituirii la export, stabilită în conformitate cu articolul 6 alineatul (1) din Regulamentul (CE) nr. 2517/94, ar duce la depășirea limitei cantitative prevăzute la articolul 1 alineatul (1) din Regulamentul (CE) nr. 974/95, pentru ofertele respective se stabilește o cantitate maximă, în conformitate cu articolul 6 alineatul (2) din Regulamentul (CE) nr. 2517/94, iar contractul se atribuie în conformitate cu articolul 7 din regulamentul respectiv.
Articolul 4
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Se aplică de la 1 septembrie 1995.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 7 august 1995.